**גמר גביע המדינה בכדורגל 1989** התקיים באצטדיון רמת גן ברמת גן ב-14 ביוני 1989, ובו נקבע כי מחזיקת גביע המדינה בכדורגל 1988/1989 היא בית"ר ירושלים, שניצחה במשחק את מכבי חיפה בתוצאה 3:4 בדו-קרב פנדלים, לאחר שתוצאת המשחק הסתיימה ב-3:3. הייתה זו המהדורה ה-51 של גביע המדינה, וה-36 מאז קום המדינה.

עבור בית"ר ירושלים הייתה זו ההופעה השישית בתולדותיה בגמר גביע המדינה, וזכייה חמישית בגביע, כאשר בארבעת הפעמים הקודמות שהגיעה לגמר, ניצחה את כולם, הפעם אחרונה 3 עונות לפני כן ב-1985/1986, אז ניצחה את שמשון תל אביב 1:2 בהארכה וזכתה בגביע.

בית"ר ירושלים הגיעה לגמר לאחר 6 משחקים במפעל, כאשר ב-5 מהם ניצחה בתום 90 דקות (בכל המשחקים שניצחה לא ספגה), ובאחד מהם הפסידה (במשחק ראשון במפגש כפול עם גומלין), עם מאזן שערים של 17-2 לטובתה, כאשר היא מציגה ממוצע שערים של 2.8 שערים למשחק.

עבור מכבי חיפה הייתה זו ההופעה השביעית בתולדותיה בגמר גביע המדינה (והשישית מאז קום המדינה). הפעם הקודמת שבה הגיעה למעמד הגמר הייתה שנתיים לפני כן, ב-1986/1987 אז הגיעה לגמר נגד מכבי תל אביב, והפסידה בתוצאה 3:4 בדו-קרב פנדלים בתום משחק שנגמר אחרי הארכה בתוצאה 3:3. הפעם האחרונה שבה זכתה מכבי חיפה בתואר גביע המדינה היחידי שלה עד אז, היה 27 שנים לפני כן בעונת 1961/1962 אז ניצחה את מכבי תל אביב בגמר הגביע החוזר בתוצאה 2:5.

מכבי חיפה הגיעה לגמר לאחר 8 משחקים במפעל, כאשר ב-4 מהם ניצחה בתום 90 דקות, ב-2 מהם סיימה בתיקו, שדרש משחק חוזר (בסיבוב ח', ובחצי הגמר), באחד מהם הפסידה ובאחד מהם סיימה בתיקו (במשחקים ראשונים, במפגש כפול עם גומלין), עם מאזן שערים של 14-6 לטובתה, כאשר היא מציגה ממוצע שערים של 1.75 שערים למשחק.

הדרך אל הגמר
------------

| בית"ר ירושלים | סיבוב | מכבי חיפה |
| --- | --- | --- |
| יריבה | תוצאה | תוצאה | יריבה |
| בית"ר רמלה | 5–0 | 32 האחרונות | 1–1 | בית"ר נתניה |
| 3–0ח |
| הפועל תל אביב | 0–2 | שמינית הגמר | 0–1 | הפועל בית שאן |
| 5–0ה | 3–1 |
| הפועל צפרירים חולון | 1–0 | רבע הגמר | 1–1 | הפועל באר שבע |
| 5–0 | 2–0 |
| בית"ר תל אביב | 1–0 | חצי הגמר | 1–1 | שמשון תל אביב |
| 3–1ח |

### בית"ר ירושלים

בית"ר ירושלים הגיעה לגמר, לאחר ששנתיים קודם לכן זכתה באליפות המדינה בפעם הראשונה בתולדותיה (ב-1986/1987) ונכנסה לתודעה כקבוצת צמרת, אולם בעונה הנוכחית הגיעה כקבוצה חסרת יציבות מאמצע טבלה ומטה בליגה הלאומית של עונת 1988/1989, כאשר סיימה במקום התשיעי בלבד בתום הליגה.

בסיבוב ח' אירחה בית"ר ירושלים את בית"ר רמלה מתחתית הליגה הארצית (ליגת המשנה דאז), אותה היא הביסה 0-5 באצטדיון ימק"א, משערים אורי מלמיליאן (29), יעקב שוורץ (39), צמד של אבי כהן (55 ו-82) ושער נוסף של איתן מזרחי (76).

בשמינית הגמר נפגשה בית"ר ירושלים עם היריבה המרה הפועל תל אביב, לצמד מפגשים בבית ובחוץ, זאת כחלק מהיריבות בין בית"ר ירושלים לבין הפועל תל אביב. במשחק הראשון שהתקיים באצטדיון בלומפילד ניצחה הפועל תל אביב 0:2, כאשר המשחק היה רווי אירועים עם שער של דוד שרביט בדקה ה-60, שער בבעיטת עונשין של מוריס ז'אנו בדקה ה-80, והרחקה של מגן בית"ר, משה בן ארוש בדקה ה-89, כאשר לאחר סיום המשחק פרצו אוהדים רבים משני המחנות לדשא. לגומלין בימק"א בית"ר מגיעה בפיגור של שני שערים, כאשר המשחק התנהל באופן חד צדדי לטובת בית"ר וללא שערים עד למחצית השנייה, כאשר אלי יאני ואבי כהן הגיעו למצבים טובים ליד שער האדומים אבל לא הצליחו לתרגם את היתרון לשערים. בדקה ה-75 יעקב פלד פרץ ברחבה מצד ימין ומוכשל ברחבה על ידי דוד הרשליקוביץ, והשופט רחמים דינאצ'י פסק בעיטת עונשין לטובת בית"ר, ואורי מלמיליאן תרגם אותו לשער ראשון לטובת בית"ר שעולה ל-0:1. 3 דקות מאוחר יותר אלי יאני שהגיע להזדמנות טובה ברחבה בועט מהאוויר ונותן לבית"ר את השער השני והשוויון בסיכום שני המשחקים. המשחק נגמר אחרי 90 דקות ב-0:2 לבית"ר והמשחק ממשיך להארכה. בדקה ה-95 מלימליאן מבשל כדור ליעקב פלד שכובש מתוך הרחבה וקובע 0:3 ויתרון לבית"ר במפגש. בדקה ה-110 ההפסד הופך לתבוסה כאשר רונן שוויג מבשל כדור לרונן רוקמן שכובש מקרוב, וזה כבר 0:4 לבית"ר. בדקה ה-119 מכין המגן אבי כהן כדור לאורי מלמיליאן שבבעיטת יעף לחיבורי השער מעלה את בית"ר ל0:5 בתום 120 דקות, ובית"ר מנצחת 5:2 בסיכום שני המשחקים, ומעפילה לשלב הבא.

ברבע הגמר פוגשת בית"ר ירושלים את הפועל צפרירים חולון מתחתית הליגה הלאומית, ובמפגש הראשון באצטדיון ימק"א מנצחת 0:1 משער בכדור נייח של אורי מלמיליאן. במפגש השני באצטדיון הביתי של חולון, מנצחת בית"ר 5:0, משערים של אורי מלמיליאן (24, 69), רונן רוקמן (59), אבי כהן (64) ויעקב פלד (79), כאשר בסיכום בית"ר ירושלים מביסה את חולון 0:6 ומעפילה לסיבוב הבא בקלות.

בחצי הגמר הנייטרלי באצטדיון רמת גן פוגשת בית"ר ירושלים את בית"ר תל אביב מצמרת הליגה הלאומית, כאשר במשחק שהתרחש לעיני 22,000 צופים, גוברת בית"ר ירושלים 0:1 על בית"ר תל אביב משער של רונן רוקמן בדקה ה-27, בדרך לגמר הגביע השישי בתולדותיה, והשלישי ב-5 העונות האחרונות.

### מכבי חיפה

מכבי חיפה מגיעה לגמר בתור הקבוצה הכי טובה בישראל, אלופת המדינה לעונת 1988/1989, והגיעה לגמר הגביע על מנת לנסות ולהשלים דאבל עונתי, לראשונה בתולדותיה.

בסיבוב ח' פגשה מכבי חיפה את בית"ר נתניה מהליגה הארצית. בדקה ה-56 משה גלאם, במבצע אישי, קלט כדור בהגנה, חלף על פני חמישה שחקני מכבי חיפה, חדר לרחבה ובעט כדור שטוח וחזק לפינה הימנית - 0:1 מפתיע לקבוצה מהארצית. בהמשך ניסתה לתקוף מכבי חיפה אבל השוער מנע שער שוויון. בדקה ה-82 המגן מרילי הגביה לאיתי מרדכי שבעט שטוח פנימה - 1:1, תוצאה שנשמרה עד לדקה ה-90 וגם בסיום ההארכה - מה שהצריך משחק חוזר שבועיים לאחר מכן, הפעם בביתה של מכבי חיפה, אצטדיון קריית אליעזר, אז הסתיים המשחק בתוצאה 0:3 למכבי חיפה, משער של זאהי ארמלי בדקה ה-17 וצמד שערים של עופר מזרחי בדקה ה-56 וה-64, לעיני 2,000 צופים, מה שלקח את חיפה לשלב הבא.

בשמינית הגמר הוגרלה מכבי חיפה למפגש כפול מול הפועל בית שאן מליגה א' (הליגה השלישית דאז). במפגש הראשון שהתרחש באצטדיון בבית שאן, כאשר רפי אוסמו (הקטן), שהושאל ממכבי חיפה לבית שאן, הגביהה כדור קרן משמאל, והשוער גיורא אנטמן הדף את הכדור היישר לרגלי אבי ארמה שבעט מהאוויר פנימה - מה שקבע 0:1 מפתיע לבית שאן. חיפה לא הצליחה להשוות והמשחק נגמר בתוצאה סנסציונית זו במשחק הראשון. בגומלין כשבועיים לאחר מכן ניצחה מכבי חיפה 1:3 באצטדיונה הביתי לאחר שערים של זאהי ארמלי (3), איתן אהרוני (75) וירון גבעול, כאשר בית שאן השוותה זמנית בדקה ה-15 משער של נמרוד אלבז. בסופו של דבר ניצחה בסיכום שני המשחקים מכבי חיפה 2:3, והעפילה לשלב הבא.

ברבע הגמר הוגרלה מכבי חיפה נגד הפועל באר שבע שהייתה בחלק העליון של טבלת הליגה הלאומית דאז וסיימה במקום החמישי בעונה זו. במפגש הראשון באצטדיון וסרמיל, כאשר חיפה עלתה ראשונה על הלוח בדקה ה-54 משער של ניר קלינגר. 9 דקות מאוחר יותר בדקה ה-63 השוותה הפועל באר שבע משער של יובל אוחנה, והמשחק הסתיים בתוצאה 1:1. בגומלין שנערך שלושה ימים לאחר מכן גברה מכבי חיפה על הפועל באר שבע 0:2 משערים של ציון מרילי וניר קלינגר בדקות ה-66 וה-78 בהתאמה, ולעיני 6,000 צופים העפילה מכבי חיפה לשלב חצי הגמר.

בחצי הגמר הנייטרלי באצטדיון רמת גן פגשה מכבי חיפה את שמשון תל אביב מהמקום השישי בליגה הלאומית, ובמפגש הראשון (שהיה חלק מ"הצגה כפולה" כאשר היריבה בית"ר העפילה לגמר במשחק הראשון), כאשר שער של מכבי חיפה בדקה ה-63 מרגלי זאהי ארמלי העלה את מכבי חיפה ל0:1 במפגש, אולם היא ספגה את שער השוויון לאחר טעות של השוער אנטמן שהשמיט את הכדור ובעקבותיו הגיע שלמה אדרי לריבאונד וכבש 1:1. המפגש הסתיים ב1:1 בתום הזמן החוקי, ועל פי התקנון החדש שהונהג - הצריך משחק חוזר, שלושה ימים לאחר מכן. במשחק החוזר כבשה מכבי חיפה 3 שערים מרגליהם של יוסי קרמר (43) וצמד של ראובן עטר (61 ו-82), אולם דקה לסיום הצליחה שמשון להבקיע שער מרגליו של אפרים ארביב, אך לא נותר לה זמן להשוות והמשחק הסתיים בתוצאה 1:3 למכבי חיפה שהעפילה לגמר השביעי בתולדותיה (והשישית מקום המדינה), ובפעם השנייה מזה 3 שנים.

סיכום מהלכי המשחק
-----------------

### מחצית ראשונה

המשחק נפתח בניסיונות של מכבי חיפה לתקוף ולהבקיע, ובדקה ה-14 קשר מכבי חיפה ראובן עטר הגביהה כדור לניר קלינגר, שהשיב לו את הכדור, ועטר בעט שטוח אל הרשת ו**קבע 1:0 למכבי חיפה בגמר הגביע.**

בדקה ה-24 השאיר שוער בית"ר ירושלים בוני גינצבורג את שערו חשוף ויצא אל זאהי ארמלי שהקפיץ מעליו את הכדור, אולם הוא היה חלש מידי ובלם בית"ר אודי אשש הדף את הכדור.

בדקה ה-31 הדף בוני גינצבורג בעיטה חזקה של קשר מכבי חיפה ניר קלינגר. בדקה ה-40 החמצה נוספת של קלינגר למצב מבטיח שלו ברחבת בית"ר.

בדקה ה-44 איבד מגן בית"ר אופיר שמואלי את חלוץ מכבי חיפה, זאהי ארמלי, שנשאר לבד ברחבה, אולם ארמלי החמיץ ברשלנות אל מול שער ריק.

### מחצית שנייה

בדקה ה-48 פרץ רונן רוקמן באגף והעלה כדור לאבי כהן שהוריד את הכדור בנגיחה לאורי מלמליאן, במשחקו האחרון בקבוצה, שנותר כ-10 מטרים מול השוער ברחבה, הקפיץ מעליו, **וקבע 1:1 בגמר הגביע.**

בדקה ה-68 בעט חלוץ מכבי חיפה עופר מזרחי, אולם הבעיטה נעצרה ברשת החיצונית.

בדקה ה-73 דאבל פס כפול בין קשר בית"ר אורי מלימליאן לבין הקשר ההתקפי שלו רונן שוויג, מצא את האחרון מוסר לאבי כהן, שהסתובב ובעט חזק, שוער מכבי חיפה גיורא אנטמן הספיק לגעת בכדור אולם הדף לקורה ופנימה - ו**התוצאה 1:2 לבית"ר ירושלים שביצעה מהפך בגמר הגביע.**

בהמשך ניסתה חיפה להתקיף, אך לא הצליחה להגיע למצבים ממשיים ולסכן את שערה של בית"ר.

בתוספת הזמן של סיומו של המשחק (2 דקות וחצי לאחר תום הדקה ה-90) פרץ חלוץ מכבי חיפה עופר מזרחי, כדרר וחלף על מספר שחקני בית"ר, ובעט כדור מכ-20 מטרים שחדר לרשת העליונה **וקבע 2:2 בגמר הגביע בדקה ה-90+3.**

מיד לאחר חידוש המשחק שרק שופט המשחק עובדיה צבי לסיום הזמן החוקי.

### הארכה

בדקה ה-92 ממש לאחר פתיחת ההארכה, נשלח המגן/קשר אבי כהן ופרץ מהאגף, הגיע אל מול שוער מכבי חיפה, הקפיץ מעל אנטמן ו**קבע 2:3 לבית"ר ירושלים בגמר**.

שמונה דקות בלבד לאחר מכן בדקה ה-100, ניסה מגן בית"ר אופיר שמואלי להרחיק, אך בעט ישירות אל הרגליים של ראובן עטר, כאשר הכדור קפץ בקשת גבוהה מעל שוער בית"ר בוני גינצבורג, **מה שקבע שוויון 3:3** באחד מגמרי הגביע הפורים ביותר מבחינת הבקעת שערים בהיסטוריה.

### דו-קרב הפנדלים

את הפנדל הראשון בעט ציון מרילי לזכות חיפה, וקבע 1:0 בדו-קרב. בהמשך הבקיעו לפי הסדר: אבי כהן, יוסי קרמר ומשה בן ארוש והתוצאה בדו-קרב הייתה 2:2 ללא החמצות. את הבעיטה השלישית לזכות מכבי חיפה בעט זאהי ארמלי שהחמיץ והשאיר את התוצאה בעינה, אולם קשר בית"ר חנן אזולאי העלה את קבוצתו ליתרון 2:3 בדו-קרב. בהמשך הבקיע ראובן עטר את הבעיטה שלו והשווה את התוצאה. יעקב שוורץ בעט לזכות בית"ר והכדור נכנס עם יתרון לבית"ר 3:4 בדו-קרב.

לכדור האחרון ניגש ניר קלינגר שבעט לקורה והחוצה - התוצאה נשארה 3:4, וללא בעיטות נוספות של חיפה, **בית"ר ניצחה בדו-קרב וזכתה בגביע המדינה החמישי בתולדותיה, והזכייה השלישית ב-5 העונות האחרונות.**

משחק הגמר
---------

|  |  |  |  |  |
| --- | --- | --- | --- | --- |
| 14 ביוני 198921:00 | **בית"ר ירושלים** | **3:3**‏**ה** | **מכבי חיפה** | אצטדיון רמת גן, רמת גן**צופים:** 35,000**שיפוט:** עובדיה צבי |
| אורי מלמיליאן הובקע שער בדקה ה- , 48' , 48' אבי כהן הובקע שער בדקה ה- 73' 73' אבי כהן הובקע שער בדקה ה- 92' 92' | (סיקור) | ראובן עטר הובקע שער בדקה ה- 13' 13' עופר מזרחי הובקע שער בדקה ה- 90' 90'ראובן עטר הובקע שער בדקה ה- 100' 100' |
|   |   | **תוצאת פנדלים** |   |
| אבי כהן הבקיע בעיטה בדו-קרב פנדלים  משה בן הרוש הבקיע בעיטה בדו-קרב פנדלים  חנן אזולאי הבקיע בעיטה בדו-קרב פנדלים  יעקב שוורץ הבקיע בעיטה בדו-קרב פנדלים | **3:4** | ציון מרילי הבקיע בעיטה בדו-קרב פנדלים  יוסי קרמר הבקיע בעיטה בדו-קרב פנדלים  זאהי ארמלי החטיא בעיטה בדו-קרב פנדלים  ראובן עטר הבקיע בעיטה בדו-קרב פנדלים  ניר קלינגר החטיא בעיטה בדו-קרב פנדלים |   |

### הרכבי הקבוצות

|  |  |
| --- | --- |
| 





**בית"ר ירושלים**
 | 





**מכבי חיפה**
 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
| שוער | **1** | ישראלישראל בוני גינצבורג |
| מגן ימני | **7** | ישראלישראל מאיר קדוש |
| בלם | **5** | ישראלישראל משה בן ארוש | כרטיס צהוב  |
| בלם | **6** | ישראלישראל אודי אשש | כרטיס צהוב  |
| מגן שמאלי | **3** | ישראלישראל אופיר שמואלי |
| קשר | **13** | ישראלישראל עופר מזרחי |  | הוחלף בדקה ה-34 34' |
| קשר | **11** | ישראלישראל אלי יאני |
| קשר התקפי | **7** | ישראלישראל רונן שוויג |
| קיצוני שמאל | **8** | ישראלישראל אורי מלמיליאן (קפטן) |
| קיצוני ימני | **12** | ישראלישראל אבי כהן |
| חלוץ | **16** | ישראלישראל רונן רוקמן |  | הוחלף בדקה ה-66 66' |
| **מחליפים:** |
| קשר | **9** | ישראלישראל יעקב שוורץ |  | נכנס כמחליף בדקה ה-34 34' |
| קשר | **10** | ישראלישראל חנן אזולאי | כרטיס צהוב  | נכנס כמחליף בדקה ה-66 66' |
| **מאמן:** |
| ישראלישראל דרור קשטן |

 |  | 

|  |
| --- |
|  |
|  |  |
| שוער | **1** | ישראלישראל גיורא אנטמן |
| מגן ימני | **2** | ישראלישראל איתן אהרוני (קפטן) |
| בלם | **7** | ישראלישראל יוסי קרמר | כרטיס צהוב  |
| בלם | **4** | ישראלישראל דוד לוי |
| מגן שמאלי | **3** | ישראלישראל ציון מרילי |
| קשר |  | ישראלישראל אברהם אבוקרט |  | הוחלף בדקה ה-108 108' |
| קשר |  | ישראלישראל ירון גבעול |  | הוחלף בדקה ה-78 78' |
| קשר התקפי | **10** | ישראלישראל ראובן עטר |
| קשר התקפי | **15** | ישראלישראל ניר קלינגר |
| חלוץ | **13** | ישראלישראל זאהי ארמלי |
| חלוץ | **12** | ישראלישראל עופר מזרחי |
| **מחליפים:** |
| מגן | **5** | ארגנטינהארגנטינהישראלישראל פביאן גרימברג |  | נכנס כמחליף בדקה ה-108 108' |
| חלוץ | **11** | ישראלישראל איתי מרדכי |  | נכנס כמחליף בדקה ה-78 78' |
| **מאמן:** |
| ישראלישראל אמציה לבקוביץ' |

 |

|  |
| --- |
| **שופט:**
ישראלישראל עובדיה צבי (שופט ראשי)
**עוזרי שופט:**
ישראלישראל רחמים דינאצ'י (קוון)
ישראלישראל חיים ליפקוביץ' (קוון) |

קישורים חיצוניים
----------------

* כתבה על המשחק באתר ההיסטוריה של מכבי חיפה
* אלי עוזר, הטנגו האחרון, חדשות, 15 ביוני 1989
* אלכס פרלסמן, הלילה של יאללה בית"ד, מעריב, 15 ביוני 1989
* 1988-89 גמר הגביע - ביתר ירושלים 3:3 מכבי חיפה (3:4 בפנדלים), סרטון בערוץ "MaccabiHaifaDigit", באתר יוטיוב (אורך: 00:07:08)
* ביתר ירושלים נגד מכבי חיפה גמר גביע המדינה 1989 תקציר, סרטון בערוץ "royabutbul", באתר יוטיוב (אורך: 00:37:29)

הערות שוליים
------------

1. ↑  יוסי לוי, התפרקו על רמלה, באתר הספריה הלאומית של ישראל (עיתון מעריב), ‏18 בינואר 1989
2. ↑  יוסי לוי, מלמיליאני, באתר הספריה הלאומית של ישראל (עיתון מעריב), ‏17 במאי 1989
3. ↑   בית"ר ירושלים מביסה את הפועל תל אביב, סרטון בערוץ "ohanatheking", באתר יוטיוב (אורך: 00:02:22)
4. ↑  דורון מאירי, ושוב אותו סיפור ירושלמי נדוש: אורי, באתר הספריה הלאומית של ישראל (עיתון מעריב), ‏24 במאי 1989
5. ↑  בן כספית, מלמיליאן ושות' - חכמים על חלשים, באתר הספריה הלאומית של ישראל (עיתון מעריב), ‏31 במאי 1989
6. ↑  אלכס פרלסמן, ועל כולם ניצח אורי, באתר הספריה הלאומית של ישראל (עיתון מעריב), ‏7 ביוני 1989

| משחקי גמר גביע המדינה בכדורגל |
| --- |
| 

|  |
| --- |
| 1951 • 1952 • ~~1953~~ • 1954 • 1955 • ~~1956~~ • 1957 • 1958 • 1959 • ~~1960~~ • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 |

 |